Návrh NARIADENIE RADY, ktorým sa mení nariadenie (ES) č. 974/98, pokiaľ ide o zavedenie eura v Litve /* COM/2014/0325 final - 2014/0169 (NLE) */





DÔVODOVÁ SPRÁVA 1. KONTEXT NÁVRHU Dňa 4. júna 2014 Komisia vydala návrh rozhodnutia Rady v súlade s článkom 140 ods. 2 Zmluvy o fungovaní Európskej únie (ďalej len „zmluva“), v ktorom sa uvádza, že Litva spĺňa potrebné podmienky na prijatie eura a že výnimka pre Litvu sa ruší s účinnosťou od 1. januára 2015. V prípade kladného rozhodnutia bude musieť Rada následne prijať aj ostatné opatrenia nevyhnutné na zavedenie eura v Litve. Nariadením Rady (ES) č. 974/98 o zavedení eura [1]sa upravuje počiatočné zavedenie eura v členských štátoch eurozóny prvej vlny a Grécku[2]. Toto nariadenie bolo zmenené: – nariadením (ES) č. 2169/2005 s cieľom pripraviť ďalšie rozšírenie eurozóny, – nariadením (ES) č. 1647/2006 s cieľom zahrnúť Slovinsko (ktoré prijalo euro 1. januára 2007), – nariadením (ES) č. 835/2007 s cieľom zahrnúť Cyprus (ktorý prijal euro 1. januára 2008), – nariadením (ES) č. 836/2007 s cieľom zahrnúť Maltu (ktorá prijala euro 1. januára 2008), – nariadením (ES) č. 693/2008 s cieľom zahrnúť Slovensko (ktoré prijalo euro 1. januára 2009), – nariadením (EÚ) č. 670/2010 s cieľom zahrnúť Estónsko (ktoré prijalo euro 1. januára 2011), – nariadením (EÚ) č. 678/2013 s cieľom zahrnúť Litvu (ktorá prijala euro 1. januára 2011), Aby sa však nariadenie (ES) č. 974/98 vzťahovalo aj na Litvu, je potrebné do tohto nariadenia doplniť odkaz na tento členský štát. Tento návrh obsahuje potrebné zmeny tohto nariadenia. Vo vnútroštátnom pláne prechodu Litvy na euro sa uvádza, že by sa mal použiť scenár „veľkého tresku“, t. j. že prijatie eura ako litovskej meny a zavedenie eurobankoviek a euromincí by v tomto členskom štáte mali prebehnúť súčasne. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Formálny postup v nadväznosti na návrh Komisie na rozhodnutie Rady zahŕňa konzultáciu s ECB. Rokovania s členskými štátmi o problémoch hospodárskej politiky v členských štátoch sa z rôznych hľadísk pravidelne uskutočňujú na pôde Hospodárskeho a finančného výboru a ECOFIN/euroskupiny. Zahŕňajú neformálne diskusie o záležitostiach, ktoré majú osobitný význam pre prípravu prípadného vstupu do eurozóny (vrátane devízovej politiky). Dialóg s členmi akademickej obce a inými záujmovými skupinami sa uskutočňuje v rámci konferencií a seminárov a na príležitostne uskutočňovaných stretnutiach. Ekonomický vývoj v eurozóne a v členských štátoch sa vyhodnocuje v rámci rôznych postupov koordinácie hospodárskej politiky a dohľadu (najmä podľa článku 121 zmluvy), ako aj v kontexte pravidelného monitorovania a analýzy vývoja jednotlivých členských štátov aj v rámci celej zóny, ktoré uskutočňuje Komisia (vrátane predpovedí, pravidelných sérií publikácií, príspevkov pre EFC a ECOFIN/euroskupinu). V súlade so zásadou proporcionality a s predchádzajúcimi skúsenosťami Komisia navrhuje nevypracovávať formálne posúdenie vplyvu. 3. PRÁVNE PRVKY NÁVRHU 3.1. Právny základ Právnym základom tohto návrhu je článok 140 ods. 3 zmluvy, ktorým sa umožňuje prijatie ostatných opatrení nevyhnutných na zavedenie eura v členskom štáte, pre ktorý bola podľa článku 140 ods. 2 zmluvy zrušená výnimka. Po konzultácii s ECB sa Rada uznesie o návrhu Komisie jednomyseľným hlasovaním členských štátov, ktorých menou je euro, a dotknutého členského štátu. 3.2. Subsidiarita a proporcionalita Návrh patrí do výlučnej právomoci Únie. Zásada subsidiarity sa preto neuplatňuje. Táto iniciatíva neprekračuje rámec nevyhnutný na dosiahnutie jej cieľa, a preto je v súlade so zásadou proporcionality. 3.3. Výber právneho nástroja Jediným vhodným právnym nástrojom na zmenu nariadenia Rady (ES) č. 974/98 o zavedení eura je nariadenie. 4. VPLYV NA ROZPOČET Návrh nemá vplyv na rozpočet Únie. 5. VÝKLAD JEDNOTLIVÝCH ČLÁNKOV 5.1. Článok 1 V súlade s článkom 1 písm. a) a s článkom 1a nariadenia (ES) č. 974/98 sa v tabuľke v prílohe k uvedenému nariadeniu uvádzajú účastnícke štáty a vymedzuje sa dátum prijatia eura, dátum prechodu na hotovostné euro a poprípade „dobiehacie obdobie“ pre všetky členské štáty. Podľa článku 1 písm. i) nariadenia (ES) č. 974/98 môže „dobiehacie obdobie“ platiť len pre tie členské štáty, v ktorých dátum prijatia eura a dátum prechodu na hotovostné euro pripadá na ten istý deň. Toto sa netýkalo jedenástich členských štátov, ktoré prijali euro od 1. januára 1999, ani Grécka, ktoré prijalo euro 1. januára 2001. Dátum prijatia eura v Slovinsku, na Cypre, na Malte, na Slovensku, v Estónsku a v Litve bol totožný s dátumom prechodu na hotovostné euro (v Slovinsku 1. januára 2007, na Cypre a na Malte 1. januára 2008, na Slovensku 1. januára 2009, v Estónsku 1. januára 2011 a v Litve 1. januára 2014), ale tieto krajiny sa rozhodli, že nebudú mať „dobiehacie obdobie“. Aj vo vnútroštátnom pláne prechodu Litvy na euro sa stanovuje rovnaký dátum prijatia eura a prechodu na hotovostné euro (1. január 2015), pričom táto krajina sa rozhodla, že nebude mať „dobiehacie obdobie“. Týmto článkom sa Litva a nasledujúce príslušné údaje o tomto členskom štáte doplňujú do tabuľky v prílohe k nariadeniu (ES) č. 974/98 v poradí podľa protokolu. Členský štát || Dátum prijatia eura || Dátum prechodu na hotovostné euro || Členský štát s „dobiehacím obdobím“ „Litva || 1. január 2015 || 1. január 2015 || Nie“ 5.2. Článok 2 V tomto článku sa stanovuje dátum nadobudnutia účinnosti nariadenia na 1. januára 2015, čím sa zabezpečí, že jeho uplatňovanie bude v súlade s lehotami ostatných právnych aktov Rady týkajúcich sa prijatia eura v Litve, t. j. s dátumom zrušenia výnimky a s dátumom nadobudnutia platnosti prevodného kurzu litovského litasu. 2014/0169 (NLE) Návrh NARIADENIE RADY, ktorým sa mení nariadenie (ES) č. 974/98, pokiaľ ide o zavedenie eura v Litve RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 140 ods. 3, so zreteľom na návrh Európskej komisie[3], so zreteľom na stanovisko Európskej centrálnej banky[4], keďže: (1) Nariadením Rady (ES) č. 974/98[5] sa stanovuje nahradenie mien eurom v tých členských štátoch, ktoré splnili potrebné podmienky na prijatie eura v čase, keď Spoločenstvo vstúpilo do tretej etapy hospodárskej a menovej únie. (2) V súlade s článkom 4 Aktu o pristúpení z roku 2003 je Litva členským štátom, pre ktorý platí výnimka, ako sa vymedzuje v článku 139 ods. 1 Zmluvy o fungovaní Európskej únie (ďalej len „zmluvy“). (3) Podľa rozhodnutia Rady 2014/.../EÚ z ... ... 2014 o prijatí eura Litvou 1. januára 2015[6] Litva spĺňa potrebné podmienky na prijatie eura a výnimka v prospech Litvy sa má zrušiť s účinnosťou od 1. januára 2015. (4) Na zavedenie eura v Litve je nutné rozšíriť platnosť existujúcich ustanovení o zavedení eura uvedených v nariadení (ES) č. 974/98 na Litvu. (5) Vo vnútroštátnom pláne prechodu Litvy na euro sa uvádza, že eurobankovky a euromince by sa v tomto členskom štáte mali stať zákonným platidlom dňom prijatia eura ako jeho meny. Z toho vyplýva, že dátumom prijatia eura a prechodu na hotovostné euro by mal byť 1. január 2015. „Dobiehacie obdobie“ by sa nemalo uplatniť. (6) Nariadenie (ES) č. 974/98 by sa preto malo zodpovedajúcim spôsobom zmeniť, PRIJALA TOTO NARIADENIE: Článok 1 Príloha k nariadeniu (ES) č. 974/98 sa mení v súlade s prílohou k tomuto nariadeniu. Článok 2 Toto nariadenie nadobúda účinnosť 1. januára 2015. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda [1] Ú. v. ES L 139, 11.5.1998, s. 1. [2] Por. nariadenie Rady (ES) č. 2596/2000 z 27. novembra 2000, ktorým sa mení a dopĺňa nariadenie Rady (ES) č. 974/98 o zavedení eura (Ú. v. ES L 300, 29.11.2000, s. 2). [3] Ú. v. EÚ C […], […], s. […]. [4] Ú. v. EÚ C […], […], s. […]. [5] Nariadenie Rady (ES) č. 974/98 z 3. mája 1998 o zavedení eura (Ú. v. ES L 139, 11.5.1998, s. 1). [6] Ú. v. EÚ L […], […], s.[…].